Document ID: 32006R0830

Title and Content:
ΚΑΝΟΝΙΣΜΌΣ (ΕΚ) αριθ. 830/2006 ΤΗΣ ΕΠΙΤΡΟΠΉΣ της 2ας Ιουνίου 2006 για την τροποποίηση του κανονισμού (ΕΚ) αριθ. 1342/2003 όσον αφορά τις εισαγωγές σιτηρών και ρυζιού Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1784/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση της αγοράς σιτηρών (1), και ιδίως το άρθρο 24 δεύτερο εδάφιο, τον κανονισμό (ΕΚ) αριθ. 1785/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση αγοράς του ρυζιού (2), και ιδίως το άρθρο 25 παράγραφος 2, Εκτιμώντας τα ακόλουθα: (1) Βάσει του κανονισμού (ΕΚ) αριθ. 2007/2000 του Συμβουλίου (3), με τον οποίο έχουν εισαχθεί έκτακτα εμπορικά μέτρα για χώρες και εδάφη που συμμετέχουν ή συνδέονται με τη διαδικασία σταθεροποίησης και σύνδεσης της Ευρωπαϊκής Ένωσης, γίνονται δεκτά σιτηρά και ρύζι καταγωγής Αλβανίας, Βοσνίας-Ερζεγοβίνης και των τελωνειακών εδαφών του Μαυροβουνίου, της Σερβίας ή του Κοσσυφοπεδίου για εισαγωγή στην Κοινότητα χωρίς ποσοτικούς περιορισμούς και με απαλλαγή από δασμούς. (2) Το άρθρο 16 του κανονισμού (ΕΚ) αριθ. 1342/2003 της Επιτροπής, της 28ης Ιουλίου 2003, περί ειδικών λεπτομερειών εφαρμογής του καθεστώτος πιστοποιητικών εισαγωγής και εξαγωγής στον τομέα των σιτηρών και του ρυζιού (4), προβλέπει ότι τα κράτη μέλη ανακοινώνουν στην Επιτροπή τις αιτήσεις για πιστοποιητικά εισαγωγής ή εξαγωγής. Στις ανακοινώσεις αυτές, δεν απαιτείται η ένδειξη της καταγωγής των σιτηρών, με εξαίρεση το μαλακό σίτο. (3) Για να εξασφαλιστεί στενή παρακολούθηση των εισαγωγών σιτηρών και ρυζιού, τα κράτη μέλη πρέπει να ανακοινώνουν την καταγωγή που αναφέρεται στα πιστοποιητικά εισαγωγής για όλα τα σιτηρά και το ρύζι. (4) Ως εκ τούτου, ο κανονισμός (ΕΚ) αριθ. 1342/2003 πρέπει να τροποποιηθεί αναλόγως. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 16 του κανονισμού (ΕΚ) αριθ. 1342/2003, η παράγραφος 2 αντικαθίσταται από το ακόλουθο κείμενο: «2. Όσον αφορά τα εκδιδόμενα πιστοποιητικά εισαγωγής, τα κράτη μέλη ανακοινώνουν καθημερινά τις ποσότητες που καλύπτονται από τα πιστοποιητικά ανά καταγωγή και κωδικό προϊόντος και για τον μαλακό σίτο ανά κατηγορία ποιότητας. Η καταγωγή αναφέρεται επίσης στις ανακοινώσεις των πιστοποιητικών εισαγωγής ρυζιού.». Άρθρο 2 Ο παρών κανονισμός αρχίζει να ισχύει την 1η Ιουλίου 2006. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Ιουνίου 2006.

Classification Labels:
2394

Label Descriptions:
{"2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 3156
5360
11

EuroVoc IDs (Expanded): 3156
5360
11

Dataset Source: meu

Split: train